
Thel al unt donc, ilem Emartanomil

Kedves Szivárványos Hercegem!
Oly furcsa korban élünk, mikor a legszebb dolog találni egy világot, melyben minden egyes pontot mi rajzoltunk. Ezt Magától tanultam, s tudom, hogy a legfontosabb, ha szenvedéllyel hiszünk abban, ami számunkra az élet, függetlenül attól, mi merengésünk közepette arcunkba csap.
Nem kell mindent látni abból, mit a szemünk néz, s hinni kell abban, mit a képzeletünk fest. Találkozásunk pillanatai a fantázia valóságában játszódhattak le, bármilyen valóságosnak is tűnhetett számunkra. Tudom, hogy minden egyes sor, melyet Magáról írok a képzelet szüleménye lesz csupán. De tudja, ígéretet tettem Magának, hogy írni fogok a különleges Hercegről, ki méltatlan helyet foglal el a mának hitt tegnapok trónjain. S harcolok Magának egy gyönyörű palotát, melyben a kis Lajoska vásznai és sorai oly ismertek lesznek, mint Petőfi versei és Shakespeare hősei. Hisz Maga is ott van a hősök között, kit az élet írt, nem pedig egy költő óriás. Bármily elrettentő csoda is volt az a pár kósza év, melyben kis élete főszereplője volt.
A legszebb perceket köszönhetem Magának, a leggyönyörűbb pillanatot, mikor egy múzeum raktárában a kezembe került egy kép,- s gondolataim pont Maga körül jártak,- majd a sötét tónusból kikandikált egy gyönyörű G betű, melyből aztán a kedves név rajzolódott: Gulácsy.
Kedves Lajosom! Lesz egy gyönyörű palotája a képeinek, melyre mindig vágyott. S én csak abban bízhatok, hogy „Thel al unt donc, ilem Emartanomi!” – Reményünk nem marad meddő dolog…



